Kuninkuusravit 1965

Kuninkuusravit 1965 järjestettiin Seinäjoen raviradalla 31. heinäkuuta – 1. elokuuta 1965. Ne olivat 34. Kuninkuusravit ja neljännet Seinäjoella pidetyt. Aikaisemmin Seinäjoella oli kilpailtu vuosina 1933, 1943 ja 1951. Ravikuninkuuden voitti Allan Korven ohjastama Puhemies ja kuningatartittelin Lauri Kokon Helätin. Kokonaiskilpailujen järjestys ratkaistiin vuodesta 1951 lähtien käytössä olleella monimutkaisella pistejärjestelmällä.

Kuninkuusravien kunniavieraina olivat Tasavallan presidentti Urho Kekkonen puolisoineen sekä ministeri Grels Teir ja maaherra K. G. R. Ahlbäck. Ennen lauvantain kilpailujen alkua raviradan keskikentällä paljastettiin kaksinkertaisen ravikuninkaan Murron patsas, jonka oli tehnyt kuvanveistäjä Anton Ravander-Rauas.

 Yhteislähtö 
Lauantaina avausmatkana juostu 2 000 metrin kilpailu järjestettiin kahtena yhteislähtönä. Sunnuntaina alkuperäistä ohjelmaa muutettiin niin että oriit ja tammat juoksivat omissa lähdöissään. Ensimmäisen 2 000 metrin lähdön voitti tamma Helätin helposti johtopaikalta. Toista lähtöä johti pitkään tamma Mutrin-Lento, mutta loppusuoralla oriit Puhemies ja Riuska kirivät edelle.

 Kuninkuuskilpailu 
Avausmatkan jälkeen kuninkuuskilpailun kärjessä olivat Puhemies, Riuska ja Hovi-Posti. Mailin kilpailussa kärkipaikalla ravasi Erimus, joka laukkasi loppukaarteessa ja voittoon eteni sen takana juossut Puhemies. Lähtökiihdytyksessä laukannut Riuska kiri lujaa toiseksi ja laukkansa selvittänyt Erimus oli kolmas. 

Päätösmatka jouduttiin ajamaan rankkasateen pehmentämällä kuraisella radalla. Kärkipaikalle kiihdytti Riuska, jota seurasivat Vilitähti ja Puhemies. Viimeisellä takasuoralla Puhemies nousi Riuskan kantaan, mutta tämä onnistui säilyttämään johtonsa maaliin saakka. Kokonaiskilpailun pisteissä Puhemies säilytti kuitenkin johtonsa ennen Riuskaa ja Erimusta.

 Osallistujat 
 Hevonen Ohjastaja Omistaja Erimus  Paavo Vesterinen  Iivari Virpiö, Multia Eri-Poika  Lauri Kontio  Lauri Kontio, Oulu Hovi-Posti  Matti Myllymäki  Matti Myllymäki, Laihia Paroni  Kauko Ruuskanen  Velj. Ruuskanen, Vehmersalmi Porukka  Karl Häggman  Karl Häggman, Purmo Puhemies  Allan Korpi  Heikki Siira, Oulu  Riuska  Adam Arponen  Ruoveden Oriyhdistys, Ruovesi Vilitähti  Erkki Mäkinen  Erkki Mäkinen, Virolahti

 Tulokset 
 Sij. Hevonen 2 000 m 1 609 m 3 000 m Pist. Kokonaisaika Ero 1.  Puhemies  1.  1.  2.  127,90  10.07,6  +0,0 2.  Riuska  2.  2.  1.  136,18  10.09,2  +1,6 3.  Erimus  4.  3.  4.  180,12  10.21,7  +14,1 4.  Vilitähti  7.  4.  3.  189,46  10.23,7  +16,1 5.  Hovi-Posti  5.  5.  6.  207,56  10.29,0  +21,4 6.  Eri-Poika  6.  6.  5.  219,57  10.30,0  +22,4 –  Porukka  7.  –  –  –  –  –

 Kuningatarkilpailu 
Avausmatkan jälkeen kuningatarkilpailun kärjessä olivat Mutrin-Lento, Helätin ja Jalokki. Maililla Mutrin-Lento piti kärkipaikkaa loppusuoralle asti, muttei pystynyt vastaamaan Helättimen hurjaan kiriin, joka siivitti sen ensimmäisenä maaliin. Helättimen voittoaika 2.23,3 oli parempi kuin Puhemiehen voittoaika oriiden maililla.

Mutrin-Lento johti myös päätösmatkana juostua 3 000 metriä kokonaiskilpailua johtaneen Helättimen seuratessa takajoukoissa. Helätin aloitti kirinsä viimeiselle kierrokselle lähdettäessä ja siirtyi takasuoralla kärkeen tehden samalla selvän eron Mutrin-Lentoon. Helättimen 3 000 metrin voittoaika 4.49,7 oli mailin tapaan oriita nopeampi. Kuningatarkilpailun lopputuloksissa Helätin oli paras ennen Mutrin-Lentoa ja Pimausta.

 Osallistujat 
 Hevonen Ohjastaja Omistaja Armotar  Pentti Rantala  Pentti Rantala, Ylivieska Helätin  Lauri Kokko  Lauri Kokko, Ylivieska  Jalokki  Antti Iiskola  Unto Lunkka & Antti Iiskola, Valkeala – Jaala Leija  Väinö Vaittinen  Väinö & Taisto Vaittinen, Nastola – Orimattila Mutrin-Lento  Eino Lamminen  Eino Lamminen, Kiukainen Pimaus  Sauli Horppu  Viljo Horppu, Valkeala Sohve  Aimo Lalu  Aimo Lalu, Vehkalahti Tella  Veikko Okkola  Hannes Okkola, Kuopion mlk

 Tulokset 
 Sij. Hevonen 2 000 m 1 609 m 3 000 m Pist. Kokonaisaika Ero 1.  Helätin  1.  1.  1.  128,07  10.08,1  +0,0 2.  Mutrin-Lento  3.  2.  6.  148,51  10.14,8  +6,7 3.  Pimaus  5.  4.  2.  176,07  10.19,0  +10,9 4.  Leija  8.  3.  4.  188,92  10.23,9  +15,8 5.  Armotar  4.  6.  5.  210,81  10.27,7  +19,6 6.  Jalokki  2.  7.  7.  222,09  10.31,5  +23,4 7.  Tella  6.  8.  3.  222,81  10.30,2  +22,1 8.  Sohve  3.  5.  8.  229,20  10.36,3  +28,2

 Lähteet 

1965
Luokka:Vuoden 1965 urheilu
Luokka:Seinäjoen urheilutapahtumat